En 25-årig mand fra Nørresundby har fået en straksdom på tre måneders fængsel, efter han torsdag formiddag begik indbrud på H.C. Ørsteds Vej i Herning. Det skriver Midt- og Vestjyllands Politi på Twitter. Klokken 11:08 modtog politiet en anmeldelse fra en borger, der havde hørt en rude blive smadret i et nærliggende hus. Derfor kørte en patrulje hurtigt til stedet og fandt den unge nordjyde i færd med at pakke en PH-lampe af modellen 'Koglen' ind bag i sin bil. - Det er kun, fordi der er nogle vakse genboer, der reagerer, at vi får fat i ham, siger Erik Christensen fra Herning Politi. Ved dagens grundlovsforhør i Herning erkendte den 25-årige at have begået indbruddet og modtog sin dom på tre måneders fængsel for indbrudstyveri.

Opsummering:
En ung nordjyde forsøgte at stjæle en PH-lampe i Herning. Nu er han dømt for indbrudstyveri.